Marica (Sanskerta: मारीच; Mārīcha) utawa Kala Marica utawa Ditya Kala Marica iku raseksa, putrané Tataka lan Sunda ing sajeroning wiracarita Ramayana. Dhèwèké manggon ing alas Dandaka lan dadi patihe Rahwana. Simbah kakungé Marica iku yaksa kang aran Suketu, dhèwèké ora nduwé putra banjur nyuwun kanugrahan menyang Déwa Brahma. Brahma mènèhi anugrah yèn Suketu bakalan nduwé putra wadon, nanging ayu lan kuwat. Putri iku dijenengi Tataka, lan nikah karo Sunda. Pasangan iku duwé putra kang jenengé Marica. Amarga Sunda séda kena kutukan Resi Agastya, Tataka lan Marica ngamuk banjur nglarani Resi iku. Sang Resi iku banjur nyumpahi kekarone supaya dadi èlèk lan uripé mangan daging manungsa.